ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

13.1 ตารางสรุปงบแสดงฐานะการเงิน ณ วันที่ 31 ธันวาคม 2555-2557

[]

[]

13.2 ตารางสรุปงบกำไรขาดทุนเบ็ดเสร็จ สำหรับปีสิ้นสุดวันที่ 31 ธันวาคม 2555-2557

[]

13.3 ตารางสรุปงบกระแสเงินสด สำหรับปีสิ้นสุดวันที่ 31 ธันวาคม 2555-2557

[]

[]

[]

 

13.4 อัตราส่วนทางการที่สำคัญ ปี 2555-2557

[]

14 การวิเคราะห์และคำอธิบายของฝ่ายจัดการ

การวิเคราะห์และคำอธิบายของฝ่ายจัดการในส่วนนี้ได้จัดทำขึ้นจากผลประกอบการของบริษัท
อาร์เอส จำกัด (มหาชน) และบริษัทในเครือ (“บริษัทฯ”)
ตามงบการเงินที่ผ่านการตรวจสอบจากผู้สอบบัญชีสำหรับปีสิ้นสุดวันที่ 31 ธันวาคม 2555, 2556
และ 2557 เพื่อประโยชน์ในการแสดงภาพผลประกอบการโดยรวมของบริษัทฯ
โดยได้มีการจัดแบ่งกลุ่มธุรกิจหลัก ออกเป็น 3 กลุ่ม ได้แก่ ธุรกิจสื่อ ธุรกิจจัดจำหน่ายเพลง
และธุรกิจรับจ้างและผลิตกิจกรรม

14.1 ภาวะเศรษฐกิจและอุตสาหกรรมที่มีผลต่อการดำเนินงาน และนโยบาย กลยุทธ์
หรือการเลือกตัดสินใจทางธุรกิจ

ธุรกิจสื่อโทรทัศน์ ถือเป็นธุรกิจหลักสำคัญในการสร้างรายได้และผลตอบแทนที่ดีให้กับบริษัทฯ โดยในปี
2557 “อาร์เอส” ได้ก้าวเข้าสู่การเป็นหนึ่งในผู้ประกอบการรายสำคัญในอุตสาหกรรมสื่อโทรทัศน์
จากการได้ใบอนุญาตประกอบกิจการให้บริการโทรทัศน์ในระบบดิจิตอล
หมวดหมู่ทั่วไปแบบความคมชัดปกติ (Standard Definition) จำนวน 1ช่อง
ซึ่งเป็นบริการทางธุรกิจระดับชาติ โดยบริษัทฯได้นำ “ช่อง 8”
ที่เดิมออกอากาศอยู่บนระบบทีวีดาวเทียม เปลี่ยนมาออกอากาศในระบบดิจิตอลแทน
และได้เริ่มออกอากาศอย่างเป็นทางการแล้วในไตรมาสที่ 2 ของปี 2557 ทั้งนี้
บริษัทฯยังคงมีช่องที่ออกอากาศในระบบทีวีดาวเทียมอยู่ 4 ช่อง ได้แก่ “ช่อง 2” “สบายดีทีวี”
“You Channel” และ “Sun Channel”

ปัจจัยสำคัญหลักที่มีผลกระทบต่อการเติบโตของภาพรวมอุตสาหกรรมสื่อโทรทัศน์ ได้แก่
การใช้จ่ายงบโฆษณาของกลุ่มอุตสาหกรรม ซึ่งจะเพิ่มขึ้นหรือลดลงขึ้นอยู่กับปัจจัยหลายอย่าง เช่น
ภาวะเศรษฐกิจและการเมือง การใช้จ่ายของผู้บริโภคในประเทศ
การแข่งขันของผู้ประกอบการซึ่งเป็นผู้ลงโฆษณา และการตัดสินใจเลือกใช้สื่อประเภทต่างๆ เป็นต้น
โดยในปี 2557 ภาพรวมการใช้งบโฆษณาผ่านสื่อโทรทัศน์ในระบบดิจิตอลทีวี แอนะล็อก ทีวีดาวเทียม
และเคเบิลทีวี เพิ่มสูงขึ้นกว่าปี 2556
โดยเริ่มกระจายจากช่องแอนะล็อกและทีวีดาวเทียมเข้าสู่ช่องดิจิตอลทีวี (อ้างอิงข้อมูลจาก AGB
Nielsen Media Research (Thailand) Ltd.)

จากการมีช่องทีวีดิจิตอลทั้งหมดรวม 24 ช่อง รวมช่องที่อยู่บนทีวีดาวเทียมและเคเบิลทีวีท้องถิ่น
ทำให้เกิดภาวการณ์แข่งขันที่รุนแรงมากยิ่งขึ้นในอุตสาหกรรมโทรทัศน์
จะเห็นได้จากการที่ผู้ประกอบการแต่ละรายมีการปรับเปลี่ยนกลยุทธ์ในการทำช่อง
โดยการปรับผังรายการใหม่ๆอย่างต่อเนื่อง มีการพัฒนาคุณภาพและรูปแบบของรายการให้น่าสนใจ
มีการเพิ่มจำนวนรายการ (Content) เป็นจำนวนมาก ทั้งละคร รายการกีฬา เกมส์โชว์
รายการจากต่างประเทศ และรายการ
วาไรตี้ต่างๆ ตลอดจนการดึงศิลปินที่มีชื่อเสียงให้มาอยู่กับช่อง โดยมีเป้าหมายหลักเพื่อช่วงชิง
เรทติ้งและเม็ดเงินโฆษณาในตลาดที่มีอยู่อย่างจำกัดให้เข้าสู่ช่องตัวเองให้ได้มากที่สุด

บริษัทฯได้ตระหนักเห็นความสำคัญของการมีคอนเทนต์ที่มีคุณภาพเพื่อการสร้างเรทติ้ง
ของรายการ
จึงได้มีการปรับกลยุทธ์ทางการตลาดและการแข่งขันเพื่อให้สอดคล้องเหมาะสมกับสถานการณ์ปัจจุบัน
สามารถแข่งขันกับคู่แข่งได้อย่างทัดเทียมกัน รวมถึงการปรับกลยุทธ์เพื่อรองรับการเติบโตในอนาคต
โดยในแต่ละช่องรายการจะกำหนดกลยุทธ์ที่สำคัญ เช่น กำหนดภาพลักษณ์ของการให้บริการ
(Branding) และการกำหนดจุดยืนทางการตลาดของรายการ (Positioning)
กำหนดกลุ่มเป้าหมายที่ชัดเจน
การพัฒนาสร้างสรรค์รูปแบบรายการให้สอดคล้องกับกระแสความนิยมและรสนิยมของกลุ่มเป้าหมาย
การใช้จุดแข็งของกลุ่มอาร์เอสเพื่อเป็นองค์ประกอบหลักในการผลิตรายการให้มีคุณภาพ
ตลอดจนการบริหารจัดการต้นทุนอย่างเหมาะสม เป็นต้น บริษัทฯ
เห็นว่ากลยุทธ์ดังกล่าวจะช่วยสร้างเรทติ้ง
และดึงดูดให้ลูกค้าที่เป็นผู้ประกอบการโฆษณาให้ความสนใจและจัดสรรงบประมาณโฆษณาผ่านช่องรายการของบริษัทฯมากขึ้น
เนื่องจากเห็นความคุ้มค่าของการใช้งบประมาณที่มีอยู่อย่างจำกัด

2.  สรุปผลการดำเนินงานแยกตามกลุ่มธุรกิจ

งบการเงินรวมของบริษัทสำหรับปี สิ้นสุดวันที่ 31 ธันวาคม 2557
แสดงรายได้จากการขายและบริการ จำนวน 4,306.5 ล้านบาท ต้นทุนขายและบริการรวม จำนวน
2,924.7 ล้านบาท ค่าใช้จ่ายขายและบริหาร และค่าใช้จ่ายอื่นรวม จำนวน 866.1 ล้านบาท
โดยแสดงผลกำไรสุทธิส่วนที่เป็นของบริษัทใหญ่รวม จำนวน 371.0 ล้านบาท
ซึ่งเปลี่ยนแปลงลดลงจากปีก่อนจำนวน 23.5
ล้านบาท คิดเป็นร้อยละ 6.0 สามารถอธิบายการเปลี่ยนแปลงหลักได้ ดังนี้

14.2.1 รายได้

รายได้จากการขายและบริการสำหรับปี สิ้นสุดวันที่ 31 ธันวาคม 2557 จำนวน 4,306.5 ล้านบาท
เพิ่มขึ้นสุทธิจากปีก่อน จำนวน 845.0 ล้านบาท หรือร้อยละ 24.4
สามารถอธิบายแยกตามกลุ่มธุรกิจ ได้ดังนี้

  14.2.1.1 รายได้ธุรกิจสื่อ

รายได้จากธุรกิจสื่อประกอบด้วย รายได้จากธุรกิจสื่อโทรทัศน์และสื่อวิทยุ โดยในปี 2557
บริษัทฯมีรายได้จากธุรกิจสื่อรวม จำนวน 3,356.8 ล้านบาท เพิ่มขึ้นจากปี 2556 จำนวน
1,370.6 ล้านบาท คิดเป็นร้อยละ 69.0

  - ธุรกิจสื่อโทรทัศน์ : รายได้ธุรกิจสื่อโทรทัศน์หลักๆมาจากผลการดำเนินงานของ
  ช่องโทรทัศน์ภาคพื้นดินในระบบดิจิตอล หมวดหมู่ทั่วไปแบบความคมชัดปกติ ได้แก่ “ช่อง 8”
  (เริ่มออกอากาศอย่างเป็นทางการในระหว่างไตรมาส 2/2557)
  รวมทั้งช่องโทรทัศน์ในระบบทีวีดาวเทียม จำนวน 3 ช่อง ได้แก่ “ช่อง 2” “สบายดีทีวี” และ
  “You Channel” และรายได้จากการบริหารลิขสิทธิ์กีฬาผ่านทางช่อง “Sun Channel”
  รวมถึงการขายกล่องรับสัญญาณภายใต้ชื่อ “Sun Box”
  อีกทั้งในปีนี้มีรายได้จากโครงการถ่ายทอดสดฟุตบอลโลก 2014 ทั้งนี้ในปี 2557
  มีสัดส่วนรายได้จากธุรกิจสื่อโทรทัศน์ ต่อรายได้รวมจากการขายและบริการ คิดเป็นร้อยละ 65.0
  เพิ่มขึ้นจากปีก่อน ซึ่งแสดงสัดส่วนร้อยละ 41.0

  ภาพรวมรายได้ธุรกิจสื่อโทรทัศน์ ในปี 2557 เพิ่มขึ้นจากปีก่อน โดยเฉพาะ “ช่อง 8” และ
  “ช่อง 2” ที่มีอัตราการใช้พื้นที่สื่อโฆษณา (Utilization rate)
  และราคาโฆษณาเฉลี่ยต่อนาทีเพิ่มขึ้นจากการปรับราคาช่วงกลางปีที่ผ่านมา
  โดยรายการที่ยังคงได้รับความนิยมสูง ได้แก่ “เสียงสวรรค์พิชิตฝัน” และช่วงละคร
  โดยละครที่เริ่มออกอากาศในปีนี้มีจำนวน 5 เรื่อง ได้แก่ “สาปสาง” “ดงดอกงิ้ว”
  “ผัวชั่วคราว” “ชิงรักหักสวาท” และ “เมียเถื่อน” จาก “ช่อง 8” รายการ “คนดังนั่งเคลียร์”
  “โชว์ม่วนดวลไมค์” (เริ่มออกอากาศช่วงปลายปี 2557) และ “เกมส์ดาราชะลาล่า” จาก
  ”ช่อง 2” เป็นต้น นอกจากนี้ จากผลการสำรวจของ AGB Nielsen Media Research
  (Thailand) Ltd. พบว่าตั้งแต่เริ่มออกอากาศทีวีดิจิตอลอย่างเป็นทางการ “ช่อง 8”
  จัดอยู่ในอันดับต้นๆ จากจำนวนช่องดิจิตอลทีวีทั้งหมด 30 ช่อง (รวม 6 ช่องทีวีแอนะล็อกเดิม)
  และ “ช่อง 2” สามารถไต่อันดับขึ้นมาติดอยู่ในอันดับต้นๆในกลุ่มช่องทีวีดาวเทียม
  ประเภทบันเทิงวาไรตี้ (การจัดอันดับไม่นับรวมช่องดิจิตอลทีวี) เช่นเดียวกับช่องสบายดีทีวี
  และช่อง You Channel

  โครงการถ่ายทอดสดฟุตบอลโลก 2014 :
  ในปีนี้มีรายได้จากการถ่ายทอดสดการแข่งขันฟุตบอลโลก 2014 รอบสุดท้าย จำนวน 64 คู่
  การแข่งขันทุกคู่ถูกถ่ายทอดสดผ่านทางช่องฟรีทีวี โดยมีสถานีโทรทัศน์ที่ร่วมถ่ายทอดสด ได้แก่
  “ช่อง 5” “ช่อง 7” “ช่อง 8” และ “ช่อง 11”
  การถ่ายทอดสดผ่านสถานีโทรทัศน์แบบระบบบอกรับสมาชิก (Pay TV) ที่ “ช่อง World Cup
  Channel” ผ่านทางกล่องรับสัญญาณ “Sun box รุ่น “กล่องบอลโลก”
  โดยรายได้หลักของโครงการมาจากการขายโฆษณา การขายกล่องรับสัญญาณ “Sun box”
  การขายแบบบอกรับสมาชิก (Subscription) การขายพ่วงกับ Platform (Bundling)
  รวมถึงเงินสนับสนุนที่ได้รับจากคณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ
  (กสทช.)

  - ธุรกิจสื่อวิทยุ : รายได้ธุรกิจสื่อวิทยุมาจากผลการดำเนินงานของ 3 คลื่น ได้แก่ “COOL
  Fahrenheit 93” , “สบายดี เรดิโอ 88.5” และ “COOL Celsius 91.5”

  ในปี 2557 มีสัดส่วนรายได้จากธุรกิจสื่อวิทยุ ต่อรายได้รวมจากการขายและบริการ
  คิดเป็นร้อยละ 12.9 ลดลงจากปีก่อน ซึ่งแสดงสัดส่วนร้อยละ 16.0 อย่างไรก็ดี ภาพรวมรายได้
  ในปีนี้ไม่แตกต่างจากปีก่อน ทั้งนี้ คลื่น “COOL Fahrenheit 93” ยังคงติดอันดับ 1 ในกลุ่ม
  Easy Listening อย่างต่อเนื่อง และ คลื่น “สบายดี เรดิโอ 88.5” ติดอยู่ในอันดับต้นๆ จาก
  ผลการสำรวจของ AGB Nielsen Media Research (Thailand) Ltd.

  14.2.1.2 รายได้ธุรกิจจัดจำหน่ายเพลง

รายได้ธุรกิจจัดจำหน่ายเพลง ประกอบด้วย รายได้จากการจำหน่ายแผ่นเพลง
รายได้จากธุรกิจดิจิตอล และรายได้จากการจัดเก็บลิขสิทธิ์ โดยในปี 2557
บริษัทฯมีรายได้จากธุรกิจเพลงจำนวน 457.8 ล้านบาท ลดลงจากปี 2556 จำนวน 319.4
ล้านบาท คิดเป็นร้อยละ 41.1 รายได้จากธุรกิจนี้คิดเป็นสัดส่วนร้อยละ 10.6
ต่อรายได้รวมจากการขายและบริการ ซึ่งลดลงจากปีก่อน
ที่แสดงสัดส่วนร้อยละ 22.5
สาเหตุหลักมาจากการลดลงของรายได้จากการจำหน่ายแผ่นเพลงและรายได้จากการดาวน์โหลด
ซึ่งมีแนวโน้มของตลาดหดตัวลงเรื่อยๆจากพฤติกรรมของผู้บริโภค
ที่เปลี่ยนแปลงไปตามความก้าวหน้าของเทคโนโลยี การเติบโตของการใช้สมาร์ทโฟน
(Smartphone)
ส่งผลให้ปัจจุบันผู้บริโภคส่วนใหญ่โดยเฉพาะกลุ่มเป้าหมายนิยมฟังเพลงหรือดูมิวสิกวีดีโอ
ผ่านอินเทอร์เน็ตซึ่งไม่จำเป็นต้องเสียค่าใช้จ่ายใดๆ
อีกทั้งเหตุการณ์ทางการเมืองที่เกิดขึ้นเป็นสาเหตุส่วนหนึ่งที่ทำให้ภาพรวมของเศรษฐกิจขยายตัวลดลงและมีผลต่อพฤติกรรมการใช้จ่ายของผู้บริโภค
อย่างไรก็ดี บริษัทมีส่วนแบ่งรายได้ค่าโฆษณาเพิ่มขึ้นจากการเปิดให้รับชมคอนเทนต์ของบริษัท
ผ่านทาง Youtube

  14.2.1.3 รายได้ธุรกิจรับจ้างและผลิตกิจกรรม

รายได้ธุรกิจรับจ้างและผลิตกิจกรรม ประกอบด้วย
รายได้จากการจัดคอนเสิร์ตและกิจกรรมการตลาด รายได้จากการบริหารศิลปิน
และรายได้จากงานรับจ้างผลิต โดยในปี 2557 บริษัทฯมีรายได้จากธุรกิจรับจ้างและผลิตกิจกรรม
จำนวน 458.5 ล้านบาท ลดลงจากปี 2556 จำนวน 234.0 ล้านบาท คิดเป็นร้อยละ 33.8
รายได้จากธุรกิจนี้คิดเป็นสัดส่วนร้อยละ 10.7 ต่อรายได้รวมจากการขายและบริการ
ซึ่งลดลงจากปีก่อน ที่แสดงสัดส่วนร้อยละ 20.0
สาเหตุหลักมาจากการลดลงของรายได้จากงานรับจ้างผลิตที่มีจำนวนงานลดลง
ซึ่งบางส่วนได้รับผลกระทบจากสถานการณ์ทางการเมือง นอกจากนี้
ปริมาณการจัดคอนเสิร์ตและกิจกรรมการตลาดลดลงเมื่อเทียบกับปีก่อนเป็นผลให้รายได้ลดลง
ในปีนี้มีคอนเสิร์ตและกิจกรรมหลักที่จัดขึ้น ได้แก่ “คิดถึง D2B Concert 2014” “Kamikaze
แดนซ์เนรมิต Concert 2014” “คอนเสิร์ตคนใต้หัวใจเสือ” “สบายดีสัญจรปี 57” “สบายดี Road
Show” และ “School Music Lover" เป็นต้น

2.  ต้นทุนขายและบริการ

ต้นทุนขายและบริการจำนวน 2,924.7 ล้านบาท เพิ่มขึ้นจากปีก่อน จำนวน 815.4 ล้านบาท
คิดเป็นร้อยละ 38.7 มีสาเหตุหลักมาจากการรับรู้ต้นทุนจากโครงการถ่ายทอดสดฟุตบอลโลกในปี
2014 รวมถึงการเพิ่มขึ้นของต้นทุนจาก “ช่อง 8” ดิจิตอลทีวี ได้แก่
ต้นทุนค่าใบอนุญาตประกอบกิจการโทรทัศน์ระบบดิจิตอล ต้นทุนบริการโครงข่ายโทรทัศน์ระบบดิจิตอล
ต้นทุนการรับส่งสัญญาณ รวมถึงการลงทุนในอุปกรณ์ บุคลากร การผลิตรายการ
และการซื้อลิขสิทธิ์ของรายการต่างๆ เพื่อพัฒนาคุณภาพของคอนเทนต์ ทั้งละคร รายการข่าว
และรายการวาไรตี้ ให้มีความแข็งแรงและน่าสนใจ
โดยมีเป้าหมายเพื่อดึงภาพรวมผู้ชมรายการเฉลี่ยของช่องให้สูงขึ้น
อีกทั้งเพื่อช่วยเพิ่มศักยภาพการแข่งขันในอุตสาหกรรมโทรทัศน์ นอกจากนี้
บริษัทฯได้บันทึกต้นทุนตัดจำหน่ายลิขสิทธิ์กีฬาอื่นตามสัดส่วนของรายได้ที่เพิ่มขึ้น

14.2.3 ค่าใช้จ่ายในการขายและบริหาร ค่าใช้จ่ายอื่น และต้นทุนทางการเงิน

ค่าใช้จ่ายในการขายและบริหาร และค่าใช้จ่ายอื่น จำนวน 866.1 ล้านบาท ลดลงจากปีก่อน
จำนวน 15.4 ล้านบาท คิดเป็นร้อยละ 1.7
มีสาเหตุหลักมาจากการลดลงของค่าใช้จ่ายเกี่ยวกับพนักงาน
รวมถึงการที่บริษัทฯได้ปรับแผนการตลาดเป็นผลให้ค่าใช้จ่ายส่งเสริมการขายลดลง

ต้นทุนทางการเงินรวม จำนวน 26.7 ล้านบาท เพิ่มขึ้นจากปีก่อน จำนวน 9.4 ล้านบาท
คิดเป็นร้อยละ 54.3
สาเหตุหลักมาจากค่าธรรมเนียมหนังสือค้ำประกันธนาคารที่วางประกันต่อผู้ออกใบอนุญาตฯ
และผู้ให้บริการโครงข่ายโทรทัศน์ในระบบดิจิตอล

14.2.4 อัตรากำไรขั้นต้น อัตรากำไรสุทธิ และอัตราผลตอบแทนผู้ถือหุ้น (ROE)

  --------------------------------- ------------ ------------ ------------
                                    ปี 2555       ปี 2556       ปี 2557

  อัตรากำไรขั้นต้น                      37.7%        39.1%        32.1%

  อัตรากำไรสุทธิ                       9.9%         11.3%        8.6%

  อัตราผลตอบแทนของผู้ถือหุ้น (ROE)        22.8%        27.6%        22.5%
  --------------------------------- ------------ ------------ ------------

บริษัทฯมีอัตรากำไรขั้นต้น อัตรากำไรสุทธิ และอัตราผลตอบแทนของผู้ถือหุ้น ลดลงจากปีก่อน
สาเหตุหลักมาจากการลดลงของรายได้จากธุรกิจดิจิตอล และรายได้จากการจัดจำหน่ายแผ่นเพลง
รวมถึงการเพิ่มขึ้นของต้นทุนการทำธุรกิจสื่อโทรทัศน์ ทั้งดิจิตอลทีวีและทีวีดาวเทียม

14.3 สินทรัพย์

14.3.1 ส่วนประกอบของสินทรัพย์

ณ วันที่ 31 ธันวาคม 2557 บริษัทฯมีสินทรัพย์รวมทั้งสิ้น 4,813.5 ล้านบาท
แบ่งเป็นสินทรัพย์หมุนเวียนร้อยละ 35.9 และสินทรัพย์ไม่หมุนเวียน ร้อยละ 64.1

สินทรัพย์รวม ณ วันที่ 31 ธันวาคม 2557 จำนวน 4,813.5 ล้านบาท เพิ่มขึ้นจากปี 2556 ร้อยละ
61.2 มีสาเหตุหลักมาจากปี 2557 บริษัทได้บันทึกใบอนุญาตประกอบกิจการโทรทัศน์
ในระบบดิจิตอล เป็นสินทรัพย์ทั้งจำนวนตามสัญญาซึ่งคงเหลือสุทธิ 2,161.8 ล้านบาท คิดเป็น
ร้อยละ 44.9 ของสินทรัพย์รวม ในขณะที่ สินทรัพย์ไม่ตัวตน – สุทธิ ลดลงร้อยละ 57.8 จากการ
ตัดจำหน่ายลิขสิทธิ์กีฬาเป็นต้นทุนในระหว่างปี

14.3.2 คุณภาพของสินทรัพย์

  14.3.2.1 ลูกหนี้การค้า – อื่น – สุทธิ

  -------------------------------------------------------------------------
  (ล้านบาท)                           ปี 2555       ปี 2556       ปี 2557
  ---------------------------------- ------------ ------------ ------------
  ลูกหนี้การค้า - อื่น ๆ - สุทธิ                                        

  ยังไม่ถึงกำหนดชำระ                    387.7        487.7        408.0

  ค้างชำระ :                                                    

  น้อยกว่า 3 เดือน                      184.2        240.9        401.9

  3 - 6 เดือน                         41.7         8.8          49.2

  6 - 12 เดือน                        37.8         18.5         6.2

  มากกว่า 12 เดือนขึ้นไป                 54.5         36.2         34.6

  รวม                                705.9        792.1        899.9

  หัก ค่าเผื่อหนี้สงสัยจะสูญ                 (52.9)       (35.9)       (36.7)

  รวมลูกหนี้การค้า - อื่น ๆ - สุทธิ          653.0        756.2        863.1

  อัตราส่วนหมุนเวียนลูกหนี้การค้า (เท่า)      4.35         4.81         5.25

  ระยะเวลาเก็บหนี้เฉลี่ย (วัน)             84           76           70

  ร้อยละของค่าเผื่อหนี้สงสัยจะสูญ            7.5%         4.5%         4.1%
  ต่อมูลค่าลูกหนี้การค้า                                              
  -------------------------------------------------------------------------

ณ วันที่ 31 ธันวาคม 2555 2556 และ 2557
ในภาพรวมบริษัทฯมีลูกหนี้การค้าจากบุคคลหรือนิติบุคคลภายนอกรวมสุทธิ 653.0 ล้านบาท 756.2
ล้านบาท และ 863.1 ล้านบาท ตามลำดับ มูลค่าของลูกหนี้การค้าที่เพิ่มขึ้นในปี 2557
มีสาเหตุมาจากบริษัทฯมีการขยายการดำเนินธุรกิจและ
มีรายได้สื่อที่เติบโตสูงขึ้น ส่งผลให้มีลูกหนี้การค้าเพิ่มมากขึ้น
โดยส่วนใหญ่เป็นลูกหนี้การค้าจากกิจกรรมการค้าปกติ
ซึ่งบริษัทฯอาจมีข้อตกลงในการเรียกเก็บล่วงหน้าบางส่วน หรือ
ให้เครดิตเทอมซึ่งโดยเฉลี่ยอยู่ในระยะเวลา 60 - 90 วัน
ขึ้นอยู่กับประเภทของสินค้าหรือบริการที่ให้

หากพิจารณาจากอายุลูกหนี้ในตารางข้างต้นจะเห็นว่า
ระยะเวลาการค้างชำระของลูกหนี้โดยส่วนใหญ่เกินร้อยละ 80
เป็นลูกหนี้ที่ยังไม่ถึงกำหนดชำระและค้างชำระน้อยกว่า 3 เดือน
ซึ่งเป็นไปตามระยะเวลาการให้สินเชื่อของบริษัทฯ นอกจากนี้
เมื่อเปรียบเทียบอัตราส่วนหมุนเวียนลูกหนี้การค้าเฉลี่ย 3 ปีย้อนหลังมีค่าประมาณ 4 – 5 เท่า
คิดเป็นระยะเวลาในการเรียกเก็บหนี้เฉลี่ย 70 - 85 วัน
ใกล้เคียงกับนโยบายในการให้เครดิตเทอมเฉลี่ยของบริษัทฯประมาณ 60-90 วัน

ทั้งนี้ บริษัทฯมีนโยบายพิจารณาบันทึกค่าเผื่อหนี้สงสัยจะสูญสำหรับลูกหนี้ที่ผิดนัดชำระ
เพื่อสะท้อนความเสี่ยงจากลูกหนี้ที่คาดว่าจะไม่ได้รับชำระ
โดยใช้วิธีการพิจารณามูลหนี้ของลูกหนี้รายตัวที่มีแนวโน้มจะมีปัญหาในการจ่ายชำระ
และมีปัญหาในการติดตามทวงถามหนี้ ซึ่งมูลหนี้
ที่จะนำมาใช้รวมในการพิจารณานั้นจะครอบคลุมถึงหนี้ทั้งหมดที่ลูกหนี้รายนั้นมีต่อบริษัทฯ

อย่างไรก็ดี บริษัทฯได้มีการติดตามทวงถามหนี้จากลูกหนี้อย่างเคร่งครัด
พร้อมกับมีการทบทวนค่าเผื่อหนี้สงสัยจะสูญในทุกงวดบัญชีอย่างสม่ำเสมอ
เพื่อให้มูลหนี้ที่คงเหลือในงบการเงิน
มีมูลค่าสะท้อนตามมูลหนี้ที่คาดว่าจะได้รับจริง โดยในปี 2557 มีสัดส่วนค่าเผื่อหนี้สงสัยจะสูญ
ต่อมูลค่าลูกหนี้การค้าร้อยละ 4.1 ไม่แตกต่างจากปี 2556 ที่มีอัตราเท่ากับร้อยละ 4.5

  14.3.2.2 สินค้าคงเหลือ – สุทธิ

  ------------------------------------------------------------------------
   (ล้านบาท)                            ปี 2555      ปี 2556      ปี 2557
  ------------------------------------ ----------- ----------- -----------
  สินค้าคงเหลือ                           173.7       84.0        173.0

  หัก ค่าเผื่อมูลค่าสินค้า                     (33.1)      (20.7)      (13.1)

  สินค้าคงเหลือ – สุทธิ                     140.6       63.3        159.9

  อัตราส่วนหมุนเวียนสินค้าคงเหลือ (เท่า)       14.49       16.37       22.76

  ระยะเวลาขายสินค้าเฉลี่ยรวม (วัน)          26          23          17

  ร้อยละของค่าเผื่อมูลค่าสินค้า                19.1%       24.6%       7.6%
  ต่อมูลค่าสินค้าคงเหลือ                                             
  ------------------------------------------------------------------------

ณ วันที่ 31 ธันวาคม 2555 2556 และ 2557 บริษัทฯมีสินค้าคงเหลือ-สุทธิ 140.6 ล้านบาท
63.3 ล้านบาท และ 159.9 ล้านบาท ตามลำดับ มูลค่าของสินค้าคงเหลือในปี 2557 เพิ่มขึ้นจาก
ปี 2556 มาจากการเพิ่มขึ้นของกล่องรับสัญญาณดาวเทียม “SUN BOX” เป็นหลัก

ณ สิ้นปี 2557 สินค้าคงเหลือหลักประกอบด้วย กล่องรับสัญญาณดาวเทียม “SUN BOX” ร้อยละ 55
งานระหว่างทำ เช่น ละคร, คอนเสิร์ตและกิจกรรมการตลาด และงานรับจ้างผลิต เป็นต้น ร้อยละ
36 และ สินค้าสำเร็จรูปประเภทแผ่นเพลงและอื่นๆร้อยละ 9

จากตารางข้างต้นแสดงให้เห็นว่าบริษัทฯมีระยะเวลาขายสินค้าเฉลี่ยย้อนหลัง 3 ปี ประมาณ 15-30
วัน เนื่องจากส่วนใหญ่เป็นงานระหว่างทำที่มีกำหนดส่งมอบงานในระยะเวลาอันสั้น เช่น ละคร
คอนเสิร์ตและกิจกรรมการตลาด เป็นต้น
รวมถึงมีนโยบายในการจัดการสินค้าคงเหลือให้อยู่ในระดับที่เหมาะสม
และควบคุมปริมาณสินค้าที่ขายให้อยู่ในระดับที่เพียงพอต่อความต้องการของผู้บริโภค นอกจากนี้
สำหรับสินค้าคงเหลือที่ยังขายไม่ได้และคงค้างอยู่ในคลังสินค้า
หรืองานระหว่างทำที่ค้างการส่งมอบเป็นระยะเวลานาน
บริษัทฯมีนโยบายในการทบทวนมูลค่าสินค้าคงเหลือสุทธิ
ที่คาดว่าจะได้รับอย่างสม่ำเสมอในทุกงวดบัญชีเพื่อให้สินค้าคงเหลือในงบการเงินแสดงมูลค่าที่คาดว่าจะขายได้เพื่อให้สอดคล้องกับสภาพเศรษฐกิจหรือภาวะตลาดที่เปลี่ยนแปลงไป
โดยในปี 2556 และ 2557 บริษัทฯมีสัดส่วนค่าเผื่อมูลค่าสินค้า ต่อมูลค่าสินค้าคงเหลือ ร้อยละ
24.6 และ ร้อยละ 7.6 ตามลำดับ ซึ่งค่าเผื่อมูลค่าสินค้ามาจากสินค้าประเภทแผ่นเพลง ซีดี วีซีดี
และ ดีวีดี เป็นหลัก

  14.3.2.3 สินทรัพย์ไม่มีตัวตน – สุทธิ

  ------------------------------------ ----------- ----------- -----------
   (ล้านบาท)                            ปี 2555      ปี 2556      ปี 2557

  สินทรัพย์ไม่มีตัวตน                        924.9       1,031.1     634.8

  หัก ค่าเผื่อการด้อยค่า                     (281.6)     (310.3)     (330.5)

  สินทรัพย์ไม่มีตัวตน – สุทธิ                  643.3       720.8       304.3
  ------------------------------------ ----------- ----------- -----------

ณ วันที่ 31 ธันวาคม 2555 2556 และ 2557 บริษัทฯมีสินทรัพย์ไม่มีตัวตน-สุทธิ 643.3
ล้านบาท 720.8 ล้านบาท และ 304.3 ล้านบาท ตามลำดับ มูลค่าของสินทรัพย์ไม่มีตัวตนในปี
2557
ที่ลดลงจากปี 2556 มาจากการตัดจำหน่ายลิขสิทธิ์กีฬาเป็นหลัก

ณ สิ้นปี 2557 สินทรัพย์ไม่มีตัวตนประกอบด้วย ลิขสิทธิ์กีฬากว่าร้อยละ 50 ลิขสิทธิ์เพลง ร้อยละ 23
ส่วนที่เหลือเป็น ลิขสิทธิ์ละคร ภาพยนตร์ และอื่นๆ

จากตารางข้างต้น ค่าเผื่อการด้อยค่า ณ สิ้นปี 2555 2556 และ 2557 จำนวน 281.6 ล้านบาท
310.3 ล้านบาท และ 330.5 ล้านบาท ตามลำดับ ส่วนใหญ่มาจากลิขสิทธิ์เพลง และ
ลิขสิทธิ์ภาพยนตร์ที่มีอายุเป็นเวลานาน
โดยบริษัทฯมีนโยบายในการทบทวนมูลค่าสุทธิที่คาดว่าจะได้รับอย่างสม่ำเสมอในทุกงวดบัญชีเพื่อลดความเสี่ยงที่ราคาตามบัญชีที่แสดงในงบการเงินมีมูลค่า
สูงกว่ามูลค่าที่คาดว่าจะได้รับคืนตามประโยชน์เชิงเศรษฐกิจที่คาดว่าจะได้รับในอนาคต

14.4 สภาพคล่อง

14.4.1 กระแสเงินสด

+------------------------------------+----------+----------+----------+
|  (ล้านบาท)                          | ปี 2555   | ปี 2556   | ปี 2557   |
+------------------------------------+----------+----------+----------+
| กระแสเงินสดจากกิจกรรมดำเนินงาน        | 211.9    | 984.3    | 1,112.3  |
+------------------------------------+----------+----------+----------+
| กระแสเงินสดจากกิจกรรมลงทุน            | (388.0)  | (467.9)  | (437.9)  |
+------------------------------------+----------+----------+----------+
| กระแสเงินสดจากกิจกรรมจัดหาเงิน         | 207.8    | (257.8)  | (865.0)  |
+------------------------------------+----------+----------+----------+
| เงินสดและรายการเทียบเท่าเงินสด         | 31.7     | 258.5    | (190.6)  |
|                                    |          |          |          |
| เพิ่มขึ้น (ลดลง) - สุทธิ                 |          |          |          |
+------------------------------------+----------+----------+----------+
| เงินสดและรายการเทียบเท่าเงินสด         | 313.6    | 572.1    | 381.5    |
|                                    |          |          |          |
| ณ วันสิ้นปี                            |          |          |          |
+------------------------------------+----------+----------+----------+

สำหรับปีสิ้นสุดวันที่ 31 ธันวาคม 2557 บริษัทฯมีเงินสดและรายการเทียบเท่าเงินสด 381.5
ล้านบาท ลดลงจากปีก่อน 190.6 ล้านบาท
สาเหตุหลักมาจากกระแสเงินสดใช้ไปในกิจกรรมจัดหาเงิน 865.0 ล้านบาท
จากการจ่ายชำระคืนเงินกู้ยืมระยะยาวจากสถาบันการเงิน การจ่ายชำระ
ค่าใบอนุญาตประกอบกิจการโทรทัศน์ในระบบดิจิตอล และการจ่ายเงินปันผล
รวมถึงกระแสเงินสดใช้ไปในกิจกรรมลงทุน 437.9 ล้านบาท
จากการจ่ายชำระค่าลิขสิทธิ์กีฬาและลงทุนในอุปกรณ์ที่ใช้
ในการผลิต

14.4.2 อัตราส่วนสภาพคล่องที่สำคัญ

  ------------------------------------------------------------------------
                                       ปี 2555      ปี 2556      ปี 2557
  ------------------------------------ ----------- ----------- -----------
  อัตราส่วนสภาพคล่อง (เท่า)                1.39        1.32        1.24

  อัตราส่วนสภาพคล่องหมุนเร็ว (เท่า)          0.90        1.02        0.90

  ระยะเวลาเก็บหนี้เฉลี่ย (วัน)               84          76          70

  ระยะเวลาขายสินค้าเฉลี่ย (วัน)             26          23          17

  ระยะเวลาชำระหนี้เฉลี่ย (วัน)              40          29          19

  Cash Cycle (วัน)                      70          70          68
  ------------------------------------------------------------------------

ภาพรวมสภาพคล่องของบริษัทฯในระยะ 3
ปีที่ผ่านมามีระดับของสินทรัพย์หมุนเวียนมากกว่าหนี้สินหมุนเวียน
มีระยะเวลาเก็บหนี้เฉลี่ยสอดคล้องกับนโยบายของบริษัทฯ
การขายสินค้าหรือการส่งมอบงานรับจ้างแก่ลูกค้า
รวมถึงการจ่ายชำระหนี้เป็นไปตามวงจรการดำเนินธุรกิจปกติของบริษัทฯ
ทำให้บริษัทฯมีกระแสเงินสดไหลเข้าอย่างต่อเนื่องและมีเงินทุนหมุนเวียนเพียงพอต่อการดำเนินธุรกิจ

อย่างไรก็ดี ในกรณีที่ธุรกิจมีการขยายตัว มีการต่อยอดทางธุรกิจ
อาจมีความจำเป็นต้องใช้เงินลงทุนสูง
โดยบริษัทฯสามารถนำเงินทุนหมุนเวียนคงเหลือมาใช้ในการดำเนินการได้ รวมทั้ง
มีความพร้อมในการจัดหาแหล่งเงินทุนจากสถาบันการเงินทั้งระยะสั้นและระยะยาวที่เหมาะสมกับประเภทของสินทรัพย์เรียบร้อยแล้ว

14.5 แหล่งที่มาของเงินทุน

14.5.1 หนี้สิน ส่วนของผู้ถือหุ้น และ อัตราส่วนหนี้สินต่อส่วนของผู้ถือหุ้น

  ------------------------------------------------------------------------
   (ล้านบาท)                              ปี 2555     ปี 2556     ปี 2557
  -------------------------------------- ---------- ---------- -----------
  เงินกู้ยืมระยะสั้นจากสถาบันการเงิน             86.0       -          -

  เงินกู้ยืมระยะยาวที่ถึงกำหนดชำระภายใน 1 ปี     240.0      286.9      -

  เงินกู้ยืมระยะยาว                          81.0       -          -

  หนี้สินหมุนเวียนอื่น                          765.6      1,035.3    1,389.2

  หนี้สินไม่หมุนเวียนอื่น                        81.0       93.8       1,665.8

  หนี้สินรวม                                1,253.6    1,416.0    3,055.0

  ส่วนของผู้ถือหุ้นของบริษัทใหญ่                  1,296.2    1,567.3    1,728.5

  อัตราส่วนหนี้สินต่อส่วนของผู้ถือหุ้น (เท่า)         0.97       0.90       1.77
  ------------------------------------------------------------------------

หนี้สินรวมปี 2555 2556 และ 2557 จำนวน 1,253.6 ล้านบาท 1,416.0 ล้านบาท และ
3,055.0 ล้านบาท ตามลำดับ หนี้สินที่เพิ่มขึ้นในปี 2557 เมื่อเทียบกับปี 2556
สาเหตุหลักมาจากการบันทึกหนี้สินค่าใบอนุญาตประกอบกิจการโทรทัศน์ในระบบดิจิตอล – สุทธิ
1,886.5 ล้านบาท คิดเป็นร้อยละ 61.8 ของหนี้สินรวมทั้งหมด อย่างไรก็ดี ในระหว่างปี 2557
บริษัทฯได้จ่ายชำระหนี้เงินกู้ยืมจากสถาบันการเงินที่เหลือทั้งหมดตามเงื่อนไขในสัญญาเงินกู้ครบถ้วนแล้ว

ณ วันที่ 31 ธันวาคม 2555 2556 และ 2557 บริษัทฯมีส่วนของผู้ถือหุ้นของบริษัทใหญ่ จำนวน
1,296.2 ล้านบาท 1,567.3 ล้านบาท และ 1,728.5 ล้านบาท ตามลำดับ โดยส่วนของ
ผู้ถือหุ้นของบริษัทใหญ่ในปี 2557 ที่เพิ่มขึ้นจากปี 2556
มาจากเงินรับค่าหุ้นจากที่มีผู้มาใช้สิทธิแปลงสภาพใบสำคัญแสดงสิทธิ RS-W2 จำนวน 100.0
ล้านบาท รวมถึงผลกำไรจากการดำเนินงานในระหว่างปี ในขณะที่มีการจ่ายเงินปันผลให้ผู้ถือหุ้น
จำนวน 311.0 ล้านบาท

ในปี 2557 มีอัตราส่วนหนี้สินต่อส่วนของผู้ถือหุ้น 1.77 เท่า เพิ่มขึ้นจากปี 2556 ที่มีอัตราส่วน
0.90 เท่า จากการบันทึกหนี้สินค่าใบอนุญาตประกอบกิจการโทรทัศน์ในระบบดิจิตอล เป็นหลัก

14.6 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

- ไม่มี-